Арышъ, зы диалектым (республикэ гъунапкъэм шъхьашIодзыгъэм) ипшъэрылъхэр зэмыхъокI шIагъоу щытымэ, адырэхэр (республикэ гъунапкъэм къыриубытэхэрэм) социальнэ ыкIи бзэ Iофыгъохэу алъыIэсхэрэм яшIуагъэкIэ литературабзэм нахь пэблагъэ мэхъух. ПIопэн хъумэ, тэ тилъэхъан абдзахэхэм, бжъэдыгъухэм ыкIи кIэмгуехэм ренэу диалект жабзэр аIулъэу къыпшIошIыныр тэрэзэп. ЩыIакIэм къызэриушыхьатырэмкIэ, а диалектхэм ялIыкIохэм диалект жабзэри, литературабзэри зэфэдэу аIулъ ыкIи шъхьадж зыщищыкIагъэм щагъэфедэ. Арышъ, шапсыгъэ диалектым фэмыдэу абдзэхэ, бжъэдыгъу ыкIи кIэмгуе диалектхэм ялIыкIохэм диглоссием изы лъэпкъ хэгъэушъхьафыкIыгъэкIэ алъытэрэ литературнэ-диалект жабзэр аIулъ.